b'\n_START_ARTICLE_\nSilviu Bindea\n_START_SECTION_\nBiografie\n_START_PARAGRAPH_\nSilviu Bindea s-a n\xc4\x83scut la data de 24 octombrie 1912 \xc3\xaen ora\xc8\x99ul Blaj (jude\xc8\x9bul Alba). A jucat ca extrem\xc4\x83 dreapta la echipele de fotbal Victoria Cluj \xc8\x99i Ripensia Timi\xc8\x99oara. _NEWLINE_A jucat \xc3\xaen Divizia A \xc3\xaen 159 meciuri \xc8\x99i a marcat 88 goluri. Primul meci \xc3\xaen Divizia A l-a sus\xc8\x9binut la 25 septembrie 1932 (\xc8\x98oimii Sibiu - Ripensia Timi\xc8\x99oara 0-3). A c\xc3\xa2\xc8\x99tigat cu echipa Ripensia Timi\xc8\x99oara Cupa Rom\xc3\xa2niei la fotbal \xc3\xaen anii 1934 \xc8\x99i 1936, iar Campionatul Na\xc8\x9bional \xc3\xaen sezoanele 1932/1933, 1934/1935, 1935/1936 \xc8\x99i 1937/1938._NEWLINE_A fost selec\xc8\x9bionat \xc3\xaen echipa na\xc8\x9bional\xc4\x83 de fotbal a Rom\xc3\xa2niei pentru care a evoluat \xc3\xaen 27 meciuri, marc\xc3\xa2nd un num\xc4\x83r de 11 goluri. El a f\xc4\x83cut parte ca atacant din lotul Rom\xc3\xa2niei la Campionatele Mondiale de Fotbal din 1934 \xc8\x99i 1938._NEWLINE_La Turneul Final al Campionatului Mondial din 1934, desf\xc4\x83\xc8\x99urat \xc3\xaen Italia, Silviu Bindea a jucat \xc3\xaen singurul meci al \xc8\x9b\xc4\x83rii noastre, Rom\xc3\xa2nia - Cehoslovacia (1-2). La Turneul Final din 1938 din Fran\xc8\x9ba, Bindea a jucat doar \xc3\xaen primul meci din cele dou\xc4\x83 sus\xc8\x9binute de Rom\xc3\xa2nia cu Cuba, meci \xc3\xaencheiat cu scorul de 3-3, el fiind autorul a dou\xc4\x83 dintre cele trei goluri (unul dintre ele fiind marcat \xc3\xaen prelungiri). Nemul\xc8\x9bumit de rezultatul ob\xc8\x9binut cu o echip\xc4\x83 considerat\xc4\x83 drept anonim\xc4\x83, antrenorul a schimbat jum\xc4\x83tate din echip\xc4\x83, pentru cel de-al doilea meci cu Cuba, p\xc4\x83str\xc3\xa2nd doar cinci juc\xc4\x83tori din echipa de baz\xc4\x83, iar Bindea, de\xc8\x99i marcase dou\xc4\x83 goluri, nu a mai intrat pe teren. Juc\xc3\xa2nd cu echipa de rezerve, selec\xc8\x9bionata Rom\xc3\xa2niei a pierdut cu scorul de 2-1 meciul cu Cuba._NEWLINE_Ultimul meci jucat \xc3\xaen Divizia A a avut loc la 27 octombrie 1946 (CFR Timi\xc8\x99oara - Carmen Bucure\xc8\x99ti 0-3). \xc3\x8en anul 1948, joac\xc4\x83 cu echipa Ripensia Timi\xc8\x99oara \xc3\xaen Cupa Mitropa, marc\xc3\xa2nd 5 goluri \xc3\xaen 4 meciuri._NEWLINE_Ulterior a fost antrenor la \xc8\x98tiin\xc8\x9ba Timi\xc8\x99oara (august 1955 - noiembrie 1956 \xc8\x99i septembrie 1960 - martie 1961). A decedat la data de 6 martie 1992.'